钦定古今图书集成/理学汇编/经籍典/第089卷 > 《前题》〈同前韵〉钱众仲
## 钦定古今图书集成/理学汇编/经籍典/第089卷 > 《前题》〈同前韵〉钱众仲

舞者乐之容，卦者象之则，故因舞以成卦，乃观象以
知德。八音是节，位必配乎《八风》；五方具陈，衣必表乎
五色：是以德从之理也，功加有截，化洽无为，作乐以
习舞，同文而共规。俾万姓睹而悦服，百代勤而行斯。
懿其舞者员来，乐人攸叙。匏土革木兮夙设，六律五声兮具举。初就列以修容，忽扬袂而进旅；体殊舜乐，
九成徒辨其疾徐；迹类羲文，八卦自分其处所。行缀
罔失，俯仰攸同。乾坤定而有伦有要，震兑分而自西
自东。禀雷泽以浃洽，象天地之昭融。纷纶乎抑扬之
际，辉焕乎节奏之中。进退相依，变《易》交映。艮《巽》布而
若离若合，《离坎》峙而不哗不竞。体山风之次序，叶水
火之情性。周旋乎元武之间，繁会乎羽籥之盛。既而
谐管磬，感神人。卦成列而不已，节有序而复频。赴度
应声，倏凤转而龙翥；攒青拖紫，骇霞粲而锦新。翘遥
兮比大章而未匹，缥缈兮异钧天之下陈。我后惟明，
旧章爰制，以嗣以续。不陵不替，和乐且濡。每立象以
化人；德音不忘。故体《干》而称帝。是知卦之设也，八方
正，四序和。彼象功以“明德，安可与兹舞而同科。”